คาดหุ้นสัปดาห์หน้าผันผวน
กสิกรไทยคาดสัปดาห์หน้าหุ้นผันผวน จับตา กนง.ประชุม 1ธ.ค.-คดียุบ ปชป.
27 พ.ย. 2553

กสิกรไทยคาดสัปดาห์หน้าหุ้นผันผวน จับตา กนง.ประชุม 1ธ.ค.-คดียุบ ปชป. 
บล.กสิกรไทยและ ศูนย์วิจัยกสิกรไทย มองว่า แนวโน้มดัชนีหุ้นไทย ในสัปดาห์หน้า (29 พ.ย.-3 ธ.ค.) อาจยังคงผันผวนในกรอบแคบ โดยมีโอกาสปรับตัวขึ้น (Sideway up) ส่วนหนึ่งจากแรงหนุนของเม็ดเงินจากกองทุน LTF/RMF 
โดยปัจจัยที่ต้องติดตาม ได้แก่ การตัดสินคดียุบพรรคประชาธิปัตย์ (29 พ.ย.) การรายงานตัวเลขเศรษฐกิจรายเดือนโดย ธปท. (30 พ.ย.) การประกาศตัวเลขเงินเฟ้อโดยกระทรวงพาณิชย์ (1 ธ.ค.) ผลการประชุมนโยบายอัตราดอกเบี้ยของ กนง. (1 ธ.ค.) ประเด็นหนี้ในยูโรโซน และความตึงเครียดในคาบสมุทรเกาหลี ตลอดจนการรายงานตัวเลขเศรษฐกิจของสหรัฐฯ อาทิ ดัชนีภาคการผลิตและบริการ รวมถึงตัวเลขตลาดแรงงาน 
ทั้งนี้ บล.กสิกรไทย คาดว่า ดัชนีจะมีแนวรับที่ 977 และ 950 จุด ขณะที่ แนวต้านคาดว่าจะอยู่ที่ 1,020 และ 1,050 จุด ตามลำดับ